ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
பிரிக்ஸ் எஸ்டிஐ வழிகாட்டும் குழு கூட்டத்தில் 2022-ஆம் ஆண்டின் நடவடிக்கைகள் குறித்து விவாதம்: இந்தியா 5 நிகழ்ச்சிகளை நடத்துகிறது
2022-ஆம் ஆண்டில், பிரிக்ஸ் நாடுகள் கலந்து கொள்ளும் பிரிக்ஸ் ஸ்டார்ட் அப் அமைப்புக் கூட்டம் எரிசக்தி, உயிரி தொழில்நுட்பம், உயிரி மருத்துவம் குறித்த பணிக்குழுக்களின் கூட்டங்கள், ஐசிடி மற்றும் உயர்திறன் ஒருங்கிணைப்பு, அறிவியல் தொழில்நுட்பம், புத்தாக்கம், தொழில்முனைவு கூட்டாண்மை, பணிக்குழுக் கூட்டம் ஆகியவற்றை இந்தியா நடத்தவுள்ளது. பிரிக்ஸ் அறிவியல் தொழில்நுட்பம் புத்தாக்க வழிக்காட்டுதல் குழுவின் 15-வது கூட்டம் கடந்த 17-ம் தேதி நடைபெற்றது. இதில் 2022-ஆம் ஆண்டுக்கான நடவடிக்கைகள் குறித்து விவாதிக்கப்பட்டது.
இந்தக் கூட்டத்தில் பிரிக்ஸ் நாடுகளின் அறிவியல் அமைச்சர்கள், வெளிநாட்டு தூதரக பிரதிநிதிகள் கலந்து கொண்டனர். இந்திய தரப்புக்கு அறிவியல் மற்றும் தொழில்நுட்பத் துறையின் ஆலோசகரும் சர்வதேச ஒத்துழைப்புத் தலைவருமான திரு சஞ்சீவ் குமார் வர்சினி தலைமை வகித்தார்.
2022-ஆம் ஆண்டில் மொத்தம் 25 நிகழ்ச்சிகளுக்கு திட்டமிடப்பட்டுள்ளது. இவற்றில் ஐந்து நிகழ்ச்சிகளை இந்தியா நடத்தும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் - https://pib.gov.in/PressReleasePage.aspx?PRID=1790712
------
(Visitor Counter : 148
எரிசக்தி அமைச்சகம்
2020-21ஆம் நிதியாண்டில் அடைய வேண்டிய இலக்குகளை குறிப்பிட்டு என்டிபிசி மத்திய எரிசக்தி அமைச்சகத்துடன் ஒப்பந்தத்தில் கையெழுத்திட்டது
மத்திய எரிசக்தி அமைச்சகத்துடன் ஒப்பந்தம் ஒன்றில் என்டிபிசி 2020 செப்டம்பர் 29 அன்று கையெழுத்திட்டுள்ளது.
இந்த ஒப்பந்தத்தில், 2020-21ஆம் நிதியாண்டில் அடைய வேண்டிய இலக்குகள் குறிப்பிடப்பட்டுள்ளன.
340 பி யு மின்சார உற்பத்தி, 15 மில்லியன் மெட்ரிக் டன் நிலக்கரி தயாரிப்பு, ரூ.21,000 கோடி முதலீட்டு செலவினங்கள் மற்றும் செயல்பாடுகளிலிருந்து ரூ.98,000 கோடி வருவாய் ஆகியவை சிறப்பு பிரிவின் கீழ் 2020-21ஆம் ஆண்டுக்கான முக்கிய இலக்குகள் ஆகும்.
இதர நிதி அளவுகோல்களும் இந்த ஒப்பந்தத்தில் குறிப்பிடப்பட்டுள்ளன.
மேலும் விவரங்களுக்கு, இந்த ஆங்கில செய்திக் குறிப்பை படிக்கவும்: https://pib.gov.in/PressReleasePage.aspx?PRID=1660256
தொலைதொடர்பு மற்றும் தகவல் தொழில்நுட்ப அமைச்சகம்
தொலைதொடர்பு உபகரணங்களுக்கான உற்பத்தி சார்ந்த ஊக்கத் தொகை திட்டத்திற்கான வழிகாட்டுதல்களை தொலைதொடர்பு துறை வெளியிட்டுள்ளது
தொலைதொடர்பு மற்றும் நெட்வொர்க் உபகரணங்களின் உள்நாட்டு உற்பத்தி, முதலீடு மற்றும் ஏற்றுமதிகளை ஊக்குவிப்பதற்கான உற்பத்தி சார்ந்த ஊக்கத்தொகை திட்டத்தை 2021 பிப்ரவரி 24 அன்று தொலைதொடர்பு துறை வெளியிட்டது. துறை சார்ந்தவர்களுடனான விரிவான ஆலோசனைகளுக்கு பிறகு, 2021 ஜூன் 3 அன்று செயல்பாட்டு வழிகாட்டுதல்கள் வெளியிடப்பட்டுள்ளன.
இந்தியாவில் இருந்து சர்வதேச வெற்றியாளர்களை உருவாக்கவும், அவர்களின் வளர்ச்சி மற்றும் நவீன தொழில்நுட்பத்தின் வாயிலாக சர்வதேச மதிப்பு சங்கிலிகளில் இடம்பிடிப்பதும் இந்த திட்டத்தின் நோக்கங்களாகும். ‘டிஜிட்டல் இந்தியாவின்’ லட்சியத்தில் தொலைதொடர்பு பொருட்களுக்கும் முக்கிய இடமுண்டு.
ஐந்து வருடங்களில் ரூ 12,195 கோடி மதிப்பில் உற்பத்தி சார்ந்த ஊக்கத்தொகை திட்டம் செயல்படுத்தப்படவுள்ளது. சிறு, குறு மற்றும் நடுத்தர தொழில் நிறுவனங்களுக்கான ஒதுக்கீடு ரூ 1,000 கோடியாக இருக்கும்.
இத்திட்டத்திற்கான மேலாண்மை முகமையாக சிட்பி இருக்கும். 2021 ஏப்ரல் 1-ம் தேதியில் இருந்து திட்டம் செயல்பாட்டுக்கு வந்துள்ளது. மேற்கண்ட தேதியில் இருந்து 2024-25 நிதியாண்டு வரை வெற்றிகரமான விண்ணப்பதாரர்களால் செய்யப்படும் முதலீடுகள் திட்டத்திற்கு தகுதியானவையாக இருக்கும். 2021-22 நிதியாண்டு முதல் 2025-26 நிதியாண்டு வரை இத்த்திட்டத்தின் கீழ் ஆதரவு அளிக்கப்படும்.
சிறு, குறு மற்றும் நடுத்தர தொழில் நிறுவனங்கள்,
சிறு, குறு மற்றும் நடுத்தர தொழில் நிறுவனங்கள் இல்லா நிறுவனங்கள், உள்நாட்டு மற்றும் சர்வதேச நிறுவனங்கள், இந்திய தொழில்நுட்பத்துடன் கூடிய பொருட்களின் உற்பத்தியாளர்கள் விண்ணப்பிக்கலாம்.
2021 ஜூன் 4-ல் இருந்து 2021 ஜூலை 3 வரை 30 நாட்களுக்கு https://www.pli-telecom.udyamimitra.in எனும் இணைய முகவரியின் வாயிலாக விண்ணப்பிக்கலாம்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
விலங்குகளுக்கு எதிரான குற்றங்கள் மற்றும் மீன் விலை ஏற்ற இறக்கம் குறித்து அமைச்சரின் பதில்
நாடாளுமன்ற மக்களவையில் கேள்விகளுக்கு எழுத்துப்பூர்வமாக பதிலளித்த மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா கீழ்காணும் தகவல்களை அளித்தார்.
விலங்குகள் மீது நிகழ்த்தப்படும் வன்முறை குறித்தப் புகார்கள் பற்றியத் தகவல்களை இந்திய விலங்குகள் நல வாரியம் பராமரிக்கிறது. இந்திய விலங்குகள் நல வாரியத்திற்குக் கிடைக்கும் புகார்கள் தக்க நடவடிக்கைக்காக தொடர்புடைய மாநிலம்/யூனியன் பிரதேசத்திற்கு அனுப்பப்படுகின்றன.
2014-15-ம் ஆண்டு 155 புகார்கள் மாநிலங்கள்/யூனியன் பிரதேசங்களுக்கு அனுப்பப்பட்ட நிலையில், 2015-16-ல் 228 புகார்களும், 2016-17-ல் 256 புகார்களும், 2017-18-ல் 225 புகார்களும், 2018-19-ல் 144 புகார்களும், 2019-20-ல் 300 புகார்களும், 2020-21-ல் 383 புகார்களும், 2021-22-ல் ஜூலை 25 வரை 210 புகர்களும் மாநிலங்கள்/யூனியன் பிரதேசங்களுக்கு அனுப்பப்பட்டுள்ளன.
எளிதில் அழுகக்கூடிய பொருளான மீன்களின் விலைகள், தேவை, மீன் வரத்து அளவு, வகைகள், பருவம், நுகர்வுத் தன்மை, பகுதி உள்ளிட்ட பல்வேறு சந்தை தொடர்பான காரணங்களால் நிர்ணயிக்கப்படுகின்றன.
மீன் சந்தை விலை தகவல் அமைப்பை தேசிய மீன்வள வளர்ச்சி வாரியம் செயல்படுத்தி வருகிறது. பல்வேறு முக்கியச் சந்தைகளில் இருந்து மீன் விலைகள் குறித்த தகவல்கள் சேகரிக்கப்பட்டு, தேசிய மீன்வள வளர்ச்சி வாரியத்தின் இணையதளத்தில் வாரமொருமுறை ஆய்வறிக்கை பதிவேற்றப்படுகிறது. இதன் மூலம் மீனவர்கள் மற்றும் வர்த்தகர்களுக்குச் சிறப்பான சந்தைமயமாக்கலும், நுகர்வோருக்குச் சிறப்பான அணுகலும் கிடைக்கின்றன.
இந்திய கடல்பகுதிகளில் மீன்பிடித்தலை ஊக்குவிப்பதற்காக தேசிய கடல்சார் மீன்வளக் கொள்கை, 2017-ஐ அரசு அறிவித்தது. நீடித்த வளர்ச்சி, மீனவர்களின் சமூகப்-பொருளாதார மேம்பாடு, மானிய கோட்பாடு, கூட்டு, தலைமுறைகளுக்கிடையே சமதளம், பாலின நீதி மற்றும் முன்னெச்சரிக்கை அணுகல் ஆகிய ஏழு தூண்களின் அடிப்படையில் தேசிய கடல்சார் மீன்வளக் கொள்கை, 2017 அமைந்துள்ளது.
அனைத்து மாநிலங்கள்/யூனியன் பிரதேசங்களிலும் 2020-21 முதல் 2024-25 வரையிலான ஐந்து வருடங்களுக்கு ரூ 20,050 கோடி மதிப்பீட்டில் பிரதமரின் மத்சய சம்பதா யோஜனா எனும் முன்னணி திட்டத்தை மத்திய மீன்வளம், கால்நடை பராமரிப்பு மற்றும் பால்வளம் அமைச்சகத்தின் மீன்வளத்துறை செயல்படுத்தி வருகிறது. இதன் மூலம் மீனவர்கள், மீன் விவசாயிகள் மற்றும் மீன் தொழிலாளர்களுக்குப் பல்வேறு நன்மைகள் கிடைக்கின்றன.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1741896
https://pib.gov.in/PressReleasePage.aspx?PRID=1741894
https://pib.gov.in/PressReleasePage.aspx?PRID=1741892
-----
(Visitor Counter : 184
நாடாளுமன்ற விவகாரத்துறை அமைச்சகம்
நாடாளுமன்ற மழைக்கால கூட்டத்தொடரை முன்னிட்டு அனைத்துக் கட்சி தலைவர்கள் கூட்டம்:
அவையில் அர்த்தமுள்ள விவாதத்துக்கு பிரதமர் அழைப்பு
நாடாளுமன்றத்தின் மழைக்கால கூட்டத் தொடர் நாளை தொடங்குவதை முன்னிட்டு, இன்று அனைத்துக் கட்சி தலைவர்கள் கூட்டம் நடைப்பெற்றது.
இந்த கூட்டத்தில் பேசிய பிரதமர் திரு நரேந்திர மோடி, எம்.பி.க்கள் மதிப்புமிக்க ஆலோசனைகளை இங்கே தெரிவித்துள்ளனர். இரு அவைகளிலும் அர்த்தமுள்ள விவாதம் நடைபெற வேண்டும் என்றார். பரிந்துரைகளை கூட்டாக அமல்படுத்த முயற்சிகள் மேற்கொள்ளப்படும் என்று அவர் உறுதியளித்தார்.
ஆரோக்கியமான ஜனநாயகம் என்ற நமது மரபின் அடிப்படையில், மக்கள் தொடர்பான பிரச்சினைகள் சுமூகமான முறையில் எழுப்பப்பட வேண்டும், இந்த விவாதங்களுக்கு பதில் அளிக்க, அரசுக்கு வாய்ப்பளிக்க வேண்டும். இந்த உகந்த சூழலை ஏற்படுத்துவது அனைவரது பொறுப்பு என பிரதமர் கூறினார். மக்கள் பிரதிநிதிகள் கள நிலவரத்தை உண்மையிலேயே அறிய வேண்டும், அப்போதுதான், விவாதத்தில் அவர்களின் பங்களிப்பு, முடிவு எடுக்கும் முறையை சிறப்பாக்கும் என அவர் கூறினார். எம்.பிக்கள் பலர் கொவிட் தடுப்பூசி போட்டுள்ளதால், நாடாளுமன்றத்தில் நம்பிக்கையுடன் அனைத்து நடவடிக்கைகளையும் மேற்கொள்ள உதவும் என அவர் கூறினார்.
நாடாளுமன்றத்தில் ஆரோக்கியமான விவாதங்கள் நடைபெற வேண்டும் என்றும், இதற்கு அனைத்து கட்சி தலைவர்களின் ஒத்துழைப்பும் தேவை என்றும் பிரதமர் அழைப்பு விடுத்தார். இந்த கூட்டத் தொடர் சுமூகமாக நடைப்பெற்று தனது பணிகளை நிறைவு செய்யும் என அவர் நம்பிக்கை தெரிவித்தார். கொவிட்-19 தொற்று காரணமாக உயிரிழந்தவர்களுக்கு அவர் இரங்கல் தெரிவித்தார்.
பாதுகாப்புத்துறை அமைச்சர் திரு ராஜ்நாத் சிங், வர்த்தகம் மற்றும் தொழில்துறை அமைச்சர் திரு பியூஷ் கோயல் மற்றும் நாடாளுமன்ற விவகாரத்துறை அமைச்சர் திரு பிரகலாத் ஜோஷி ஆகியோர் இந்த கூட்டத்தில் பங்கேற்றனர். இணையமைச்சர்கள் திரு அர்ஜூன் ராம் மெஹ்வல் மற்றும் திரு வி.முரளீதரன் ஆகியோரும் இந்த கூட்டத்தில் கலந்து கொண்டனர்.
காங்கிரஸ், திரிணாமுல் காங்கிரஸ், திமுக, ஓய்எஸ்ஆர் காங்கிரஸ், சிவசேனா, ஐக்கிய ஜனதா தளம், பிஜூ ஜனதா தளம், சமாஜ்வாதி, தெலங்கானா ராஷ்ட்ரிய சமிதி, பகுஜன் சமாஜ், தேசியவாத காங்கிரஸ், தெலுங்கு தேசம், அகாலி தளம், ராஷ்ட்ரிய ஜனதா தளம், ஆம்ஆத்மி கட்சி, இந்திய கம்யூனிஸ்ட், மார்க்சிஸ்ட் கம்யூனிஸ்ட், இந்திய யூனியன் முஸ்லிம் லீக், மதிமுக, தமிழ் மாநில காங்கிரஸ், உட்பட 33 அரசியல் கட்சி தலைவர்கள் இந்த கூட்டத்தில் பங்கேற்றனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1736571
----
(Visitor Counter : 212
பிரதமர் அலுவலகம்
மே 13 அன்று நடைபெறும் மத்தியப்பிரதேச புதிய தொழில் மாநாட்டின் போது மத்தியப்பிரதேச புதிய தொழில் கொள்கையைப் பிரதமர் வெளியிடுவார்
2022 மே 13 அன்று மாலை 7 மணிக்கு காணொலி காட்சி மூலம் இந்தூரில் நடைபெறும் மத்தியப்பிரதேச புதியதொழில் மாநாட்டின் போது மத்தியப்பிரதேச புதிய தொழில் கொள்கையை வெளியிடவிருக்கும் பிரதமர் திரு நரேந்திர மோடி புதியதொழில் தொடங்குவோரிடையே உரையாற்றுவார். புதியதொழில் சூழலை மேம்படுத்த ஊக்கப்படுத்தவும், உதவி செய்யவும் மத்தியப்பிரதேச புதியதொழில் இணையப்பக்கத்தையும் அவர் தொடங்கிவைப்பார்.
அரசு மற்றும் தனியார் துறையைச் சேர்ந்த கொள்கை வகுப்போர், புதிய கண்டுபிடிப்பாளர்கள், தொழில்முனைவோர், கல்வியாளர்கள், முதலீட்டாளர்கள், வழிகாட்டிகள் மற்றும் சம்பந்தப்பட்டவர்கள் உள்பட புதிய தொழில்சூழலின் முக்கிய பிரமுகர்கள், மத்தியப் பிரதேச புதிய தொழில் மாநாட்டில் பங்கேற்பார்கள். கல்வி நிறுவனங்களின் தலைவர்கள் மற்றும் புதிய தொழில் தளத்தின் தலைவர்களுடன் உரையாடுவதற்கான விரைவான வழிகாட்டுதல் அமர்வு, புதிய தொழில்களுக்கு கொள்கை வகுப்போரால் எங்கே வழிகாட்டப்படும் என்பது பற்றிய புதிய தொழிலை எவ்வாறு தொடங்குவது அமர்வு, பல்வேறு நிதி சார்ந்த வழிமுறைகள் பற்றி தொழில்முனைவோர் எங்கே அறியமுடியும் என்பதற்கான நிதி சார்ந்த அமர்வு, முதலீட்டாளர்களுடன் ஒத்துழைப்பதற்கான வாய்ப்பை புதிய தொழில்கள் எங்கே பெறுவது, நிதி பெறுவதற்கான அவர்களின் யோசனைகளை முன்வைப்பது பற்றிய ஆலோசனை அமர்வு, பொருள் மதிப்பு பற்றி பங்கேற்பாளர்கள் அறிந்து கொள்ளுதல் மற்றும் மாநிலத்தில் புதிய தொழில் சூழலை மேம்படுத்துதல் பற்றிய சூழல் ஆதரவு அமர்வு உள்ளிட்ட பலவகையான அமர்வுகள் இடம்பெறும். மாநாடு நிகழ்விடத்தில் புதிய தொழில் கண்காட்சியில் புதிய போக்குகள் மற்றும் புதிய கண்டுபிடிப்புகள் ஆகியவையும் காட்சிப்படுத்தப்படும்.
பிரதமர் அலுவலகம்
பிப்ரவரி 02, 2019 அன்று பிரதமர் மேற்கு வங்காளம் துர்காபூருக்குப் பயணம்
பிப்ரவரி 02, 2019 அன்று பிரதமர் திரு. நரேந்திர மோடி மேற்கு வங்காளத்தில் உள்ள துர்காபூருக்குப் பயணம் மேற்கொள்ள உள்ளார்.
இந்த பயணத்தின்போது, 294 கி.மீ நீளம் உள்ள அண்டல்-சைந்தியா-பகூர்-மால்டா மற்றும் கானா- சைந்தியா ரயில்பாதை மின்மயமாக்குதல் திட்டத்தை நாட்டிற்கு அர்ப்பணிப்பார். நிலக்கரி, ஜல்லி மற்றும் சரளை கற்களை வடக்கு மற்றும் வாடா கிழக்கு பகுதிகளுக்கு எளிதாக எடுத்தச் செல்வத்திற்கு இந்த மின்மய திட்டம் உதவும்.
இருபது கிலோமீட்டர் நீளம் உள்ள ஹிஜ்லி-நாராயண்கரின் மூன்றாவது மார்க்கத்தையும் நாட்டிற்கு அர்ப்பணிப்பார்.
(Visitor Counter : 181
பாதுகாப்பு அமைச்சகம்
கொவிட் நோயாளிகளுக்கான திரவ ஆக்சிஜனை பத்திரப்படுத்தி வைக்கும் புதுமையான தீர்வை இந்திய ராணுவ பொறியாளர்கள் கண்டுபிடித்துள்ளனர்
கொவிட் இரண்டாம் அலைக்கு எதிரான இந்தியாவின் எதிர்வினைக்கு அதிக அளவில் ஆக்சிஜன் மற்றும் ஆக்சிஜன் சிலிண்டர்கள் தேவைப்பட்டன. கிரையோஜெனிக் கொள்கலன்களில் திரவ வடிவில் ஆக்சிஜன் எடுத்து செல்லப்பட்டதால், திரவ ஆக்சிஜனை ஆக்சிஜன் வாயுவாக மாற்றி அதை நோயாளிகளுக்கு விரைந்து வழங்குவது மருத்துவமனைகளுக்கு சவாலாக இருந்தது.
இதைக் கருத்தில் கொண்டு, இதற்கான தீர்வை கண்டறிய மேஜர் ஜெனரல் சஞ்சய் ரிஹானி தலைமையிலான இந்திய ராணுவ பொறியாளர்கள் குழு களத்தில் இறங்கியது. வாயு சிலிண்டர்களின் பயன்பாடு இல்லாமல் ஆக்சிஜனை கிடைக்கச் செய்வதற்கான தீர்வை கண்டறிவதற்காக ஒரு சிறப்பு பணிக்குழு அமைக்கப்பட்டது.
ஏழு நாட்களுக்கும் மேலாக சிஎஸ்ஐஆர் மற்றும் டிஆர்டிஓ ஆகியவற்றின் நேரடி ஆலோசனை மற்றும் ஆதரவுடன் பணியாற்றிய ராணுவப் பொறியாளர்கள், ஆக்சிஜனை நோயாளிகளுக்கு நேரடியாக எடுத்துச் செல்லக்கூடிய தீர்வு ஒன்றை கண்டறிந்தனர்.
திரவ ஆக்சிஜனை ஆக்சிஜன் வாயுவாக தேவையான அழுத்தத்தில் மாற்றுவதற்காக, சுய அழுத்தத்துடன் கூடிய திரவ ஆக்சிஜன் சிறிய கொள்ளளவு சிலிண்டரை  பயன்படுத்திய இக்குழு, அதை பிரத்தியேகமாக வடிவமைக்கப்பட்ட ஆவியாக்கி மற்றும் நேரடியாகப் பயன்படுத்தக் கூடிய, கசிவு ஏதும் இல்லாத வால்வுகளுடன் இணைத்து வெற்றி கண்டது.
இதன் மாதிரி அமைப்பு தில்லி கண்டோன்மென்ட்டில் உள்ள பேஸ் மருத்துவமனையில் சோதனை செய்து பார்க்கப்பட்டது. மருத்துவமனைகளின் தேவைக்கு ஏற்ப மாற்றி அமைப்பதற்காக இதன் நடமாடும் மாதிரியும் சோதனை செய்து பார்க்கப்பட்டது. குறைந்த செலவுடன் அமைக்கப்படக் கூடிய இந்த அமைப்பு, பாதுகாப்பானதும் ஆகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1719940
----
(Visitor Counter : 176
சிறப்பு சேவைகள் மற்றும் கட்டுரைகள்
பணியாளர் தேர்வாணையம் ஒருங்கிணைந்த இளநிலைப் பட்ட தேர்வு 2021
பணியாளர் தேர்வாணையம் ‘ஒருங்கிணைந்த பட்டதாரி அளவிலான தேர்வு 2021’ குறித்த அறிவிக்கையை 23.12.2021 அன்று வெளியிட்டது.
பதவியின் பெயர்கள், வயது வரம்பு, தேவையான கல்வித்தகுதி, கட்டணம், தேர்வு விவரம், எவ்வாறு விண்ணப்பிப்பது என்பன போன்ற விவரங்கள் ஆட்சேர்ப்பு அறிவிப்பில் விரிவாக கொடுக்கப்பட்டுள்ளது.
விண்ணப்பதாரர்கள் ssc.nic.in. மூலம் மட்டுமே ஆன்லைனில் விண்ணப்பிக்க வேண்டும். விண்ணப்பம் செய்வதற்கான கடைசி தேதி 23.01.2022. ஆன்லைனில் கட்டணம் செலுத்த கடைசி தேதி 25.01.2022.
ஆன்லைன் விண்ணப்பப் படிவத்தில் வண்ண பாஸ்போர்ட் புகைப்படத்தை பதிவேற்றம் செய்ய வேண்டும்.
தென் பிராந்தியத்தில் ஏப்ரல் மாதத்தில், ஆந்திராவை சேர்ந்த சிராலா, கடப்பா, குண்டூர், காக்கிநாடா, கர்னூல், நெல்லூர், ராஜமுந்திரி, திருப்பதி, விஜயவாடா, விசாகப்பட்டினம், விஜயநகரம், தெலங்கானாவை சேர்ந்த ஐதராபாத், கரீம்நகர், வாராங்கல், தமிழ்நாட்டில் சென்னை, கோவை, கிருஷ்ணகிரி, மதுரை, சேலம், திருச்சி, திருநெல்வேலி, வேலூர் மற்றும் புதுச்சேரி ஆகிய 23 மையங்களில் தேர்வு நடைபெறும் என்று பணியாளர், தேர்வாணையத்தின் இணைச் செயலர் மற்றும் மண்டல இயக்குனர் கே.நாகராஜா வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
சிறப்பு சேவைகள் மற்றும் கட்டுரைகள்
திருச்சி என்.ஐ.டி. உற்பத்திதுறையில் தரவுகளின் பகுப்பாய்வுகள் மற்றும் உருவகப்படுத்தலுக்கான 5 நாள் பயிற்சி பட்டறை நடைபெற்றது
திருச்சி துவாக்குடியில் உள்ள தேசிய தொழில்நுட்பக்கழக உற்பத்தி துறையில் அகில இந்திய தொழில்நுட்பக்கவுன்சில் உதவியுடன் ‘டேட்டா அனலிடிக்ஸ் மற்றும் ஹெல்த்கேர் சப்ளை செயின் மேனேஜ்மெண்ட் குறித்த 5 நாள் பயிற்சி பட்டறை பேராசிரியர்கள் பிரசன்ன வெங்கடேசன் மற்றும் வினோத் ஆகியோரின் தலைமையில் நடைபெற்றது. இதில் சுகாதார தொழில்துறையின் மேம்பாட்டிற்கு தேவையான அடிப்படை கட்டமைப்புகள், தரவுகளின் பகுப்பாய்வுகள் மற்றும் உருவகப்படுத்தலுக்கான ஆராய்ச்சி, மன அழுத்தம் சார்ந்த நூலியல் பகுப்பாய்வுகள் குறித்தும் பேராசிரியர்கள், தொழில்துறையை சார்ந்த வல்லுநர்களால் விளக்கப்பட்டது. இந்நிகழ்ச்சியில் பேராசிரியர்கள், ஆராய்ச்சி மாணவர்கள், தொழில்துறையை சார்ந்த நபர்கள் கலந்துகொண்டனர்.
தொழிலாளர் மற்றும் வேலைவாய்ப்பு அமைச்சகம்
7-வது பிரிக்ஸ் தொழிலாளர் & வேலைவாய்ப்பு அமைச்சர்கள் கூட்டத்திற்கு மத்திய தொழிலாளர் & வேலைவாய்ப்பு அமைச்சர் திரு பூபேந்தர் யாதவ் தலைமை வகித்தார்
இந்தியாவின் தலைமையில் இன்று நடைபெற்ற பிரிக்ஸ் தொழிலாளர் & வேலைவாய்ப்பு அமைச்சர்கள் கூட்டத்திற்கு மத்திய தொழிலாளர் & வேலைவாய்ப்பு அமைச்சர் திரு பூபேந்தர் யாதவ் தலைமை வகித்தார். பிரேசில், ரஷ்யா, இந்தியா, சீனா மற்றும் தென் ஆப்பிரிக்கா ஆகிய உறுப்பு நாடுகளின் அமைச்சர்கள் கூட்டத்தில் பங்கேற்றனர்.
வரவேற்புரை ஆற்றிய திரு பூபேந்தர் யாதவ், பிரிக்ஸ் உறுப்பு நாடுகளிடையே ஒத்துழைப்பை மேம்படுத்தவும், நீடித்த, ஒருங்கிணைந்த, முழுமையான மற்றும் உற்பத்தி திறன் மிக்க வேலைவாய்ப்பு மற்றும் அனைவருக்கும் கண்ணியமிக்க பணியை ஊக்கப்படுத்தவும் வலியுறுத்தினார்.
தொழிலாளர் சட்டங்களை ஒருங்கிணைத்து, எளிமைப்படுத்தி, அவற்றை நான்கு விதிகளாக  மாற்றி வரலாற்று சிறப்புமிக்க சீர்திருத்தங்களை இந்திய அரசு மேற்கொண்டதாக அவர் எடுத்துரைத்தார்.
தொழிலாளர் சந்தையை துடிப்புடன் முறைப்படுத்துதல், தொழிலாளர்களில் பெண்களின் எண்ணிக்கையை அதிகரித்தல், தொழிலாளர் சந்தையில் தற்காலிக மற்றும் சாலையோர பணியாளர்களின் பங்களிப்பை மேம்படுத்துதல் ஆகியவற்றுக்கான ஒருங்கிணைந்த வழிமுறைகளை புதிய தொழிலாளர் சட்டங்கள் வழங்குகின்றன.
பிரிக்ஸ் நாடுகளுக்கிடையே சமுக பாதுகாப்பு ஒப்பந்தங்கள் கையெழுத்திடுவதற்கான தேவை குறித்தும், சர்வதேச புலம்பெயர் தொழிலாளர்கள் நலனை ஊக்குவிப்பது குறித்தும் அமைச்சர் வலியுறுத்தினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1735948
ஜவுளித்துறை அமைச்சகம்
சணல் பொருளை கட்டாயமாக பயன்படுத்தும் விதிமுறைகள் நீட்டிப்பு
1987-ஆம் ஆண்டு சணல் பொருட்கள் சட்டப்படி, சணலை விவசாயப் பொருட்களை கட்டி எடுத்துச் செல்வதற்கு, கட்டாயமாக பயன்படுத்துவதற்கான விதிமுறைகளை நீட்டிக்க இன்று புதுதில்லியில் பிரதமர் திரு. நரேந்திர மோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவை ஒப்புதல் அளித்தது.
இதன்படி, 100 சதவீதம் உணவு தானியங்கள் மற்றும் 20 சதவீதம் சர்க்கரை கண்டிப்பாக மாறுபட்ட சணல் பைகளில் அடைத்து அனுப்பப்பட வேண்டும்.
சர்க்கரையை சணல் பையில் அடைத்து அனுப்புவது, சணல் தொழிலுக்கு உதவும். துவக்கத்தில் உணவு தானியங்களை அடைத்து அனுப்புவதற்கான 10 சதவீத சணல் பைகள், ஜெம் இணையதளத்தின் மூலம் தருவிக்கப்படும்.
தாக்கம்
- மத்திய அரசின் இந்த முடிவு சணல்துறை மேம்பாட்டிற்கு உத்வேகம் அளிக்கும். சணல் உற்பத்தி மற்றும் அதன் தரம் மேம்படுவதோடு சணல் பொருட்களுக்கு தொடர்ந்து தேவை ஏற்படும்.
- சணல் தொழிலில் 3.7 லட்சம் தொழிலாளர்களும், பல லட்சம் குடும்பங்களும் ஈடுபட்டுள்ளதால், இது அவர்களது வாழ்க்கைக்கு பெரும் உதவியாக இருக்கும்.
- சணல் தொழில்துறை பெரும்பாலும், அரசு துறைகளைச் சார்ந்தே இருப்பதால், ஆண்டுக்கு சுமார் 6,500 கோடி ரூபாய் அளவிலான சணல் பைகள், உணவு தானியங்கள் எடுத்துச் செல்ல பயன்படுத்தப்படுகிறது.
- இது, சணல் தொழில் தொடர்ந்து நடைபெற உதவுவதோடு அதனை நம்பியுள்ள தொழிலாளர்கள் மற்றும் விவசாயிகளுக்கு பயனளிப்பதாகவும் அமைகிறது.
- மத்திய அமைச்சரவையின் இந்த முடிவு நாட்டின் கிழக்கு மற்றும் வடகிழக்கு பிராந்தியத்தில் மேற்குவங்கம், அஸ்ஸாம், மேகாலாயா, திரிபுரா, பீகார் உள்ளிட்ட மாநிலங்களுக்கு பயனளிக்கும்.
சணல் துறைக்கான அரசு ஆதரவு நடவடிக்கைகள்:
- தரமான மற்றும் மேம்பட்ட சணலை உற்பத்தி செய்வதற்காக உருவாக்கப்பட்டுள்ள திட்டத்தின் மூலம், மத்திய அரசு லட்சக்கணக்கான சணல் விவசாயிகளுக்கு பல வகையிலும், உதவி வருகிறது. சணல் பயிரிடுவதற்கு உண்டான ஆலோசனைகள், முறைகள், விதைகள் தூவும் முறை, களை நீக்குவது மற்றும் தரமான சான்றிதழ் அளிக்கப்பட்ட விதைகளை விவசாயிகளுக்கு வழங்குவது உள்ளிட்ட பல உதவிகள் செய்யப்படுகின்றன. இதனால், சணல் விவசாயிகளுக்கு ஒரு ஹெக்டேருக்கு கூடுதலாக 10,000 ரூபாய் வருவாய் கிடைக்கிறது.
- சணல் விவசாயிகளுக்கு உதவுவதற்காக, இந்திய சணல் கழகத்திற்கு மத்திய அரசு இந்த நிதியாண்டிற்கும், அடுத்த நிதியாண்டிற்கும் 100 கோடி ரூபாயை வழங்கியுள்ளது. சணலுக்கு உண்டான குறைந்தபட்ச ஆதரவு விலையை நிர்ணயம் செய்து செயல்படுத்துவதற்காக இந்தத் தொகை வழங்கப்பட்டுள்ளது.
- உள்நாட்டில் சணல் தேவையை அதிகரிக்க வசதியாக பங்களாதேஷ் மற்றும் நேபாளத்திலிருந்து இறக்குமதி செய்யப்படும் சணல் பொருட்கள்மீது மத்திய அரசு திட்டமிட்ட, சணல் பொருள் குவிப்பு எதிர்ப்பு வரியை விதித்துள்ளது. இதனால், ஆந்திரப் பிரதேசத்தில் 13 சணல் தொழிற்சாலைகள் மீண்டும் செயல்படத் தொடங்கி, சுமார் 20 ஆயிரம் தொழிலாளர்கள் பயன் பெற்றுள்ளனர். இதனால், உள்நாட்டில் சுமார் 2 லட்சம் மெட்ரிக் டன் சணல் பொருட்களுக்கு கூடுதல் தேவையும் ஏற்பட்டுள்ளது.
- சணல் துறையில் வெளிப்படைத் தன்மையை ஏற்படுத்துவதற்காக JUTE SMART என்ற மின்னணு ஆளுமை முயற்சி 2016 டிசம்பர் மாதம் துவக்கப்பட்டது. இந்திய சணல் கழகம், சணல் விவசாயிகளிடையே கொள்முதல் செய்யும் சணலுக்கு உண்டான பணத்தை 100 சதவீதம் இணையதளம் வாயிலாகவே செலுத்தி வருகிறது.
நுகர்வோர் நலன், உணவு மற்றும் பொது விநியோகம் அமைச்சகம்
கடந்த 2013ம் ஆண்டு முதல் 4.39 கோடி போலி ரேஷன் கார்டுகள் ஒழிப்பு
நாடு முழுவதும் பொது விநியோக முறையில், நவீன தொழில்நுட்பங்கள் பயன்படுத்தப்படுவதால், கடந்த 2013ம் ஆண்டிலிருந்து இதுவரை 4.39 போலி ரேஷன் கார்டுகள் ஒழிக்கப்பட்டுள்ளன.
பொது விநியோக முறையில் வெளிப்படைத்தன்மையை மேம்படுத்த, தொழில்நுட்ப ரீதியிலான சீர்திருத்தங்கள் செய்யப்பட்டன. பயனாளிகளுக்கு ஆதார் எண்கள் இணைக்கப்பட்ட, டிஜிட்டல் ரேஷன் கார்டுகள் வழங்கப்பட்டன. இதன் மூலம் போலி ரேஷன் அட்டைகள் அடையாளம் காணப்பட்டு ரத்து செய்யப்பட்டன. 2013ம் ஆண்டு முதல் 2020 வரை 4.39 கோடி போலி ரேஷன் அட்டைகளை மாநிலங்கள் மற்றும் யூனியன் பிரதேச அரசுகள் நீக்கியுள்ளன. நேர்மையான பயனாளிகளுக்கு பழைய ரேஷன் கார்டுகளில் பெயரை நீக்கி, புதிய ரேஷன் கார்டுகள் வழங்கப்பட்டுள்ளன.
மேலும், தேசிய உணவு பாதுகாப்பு சட்டத்தின் கீழ் தகுதியான பயனாளிகள் அடையாளம் காணப்பட்டனர். தேசிய உணவு பாதுகாப்பு சட்டத்தின் கீழ் 81.35 கோடி பேர், ரேஷன் கடைகள் மூலம் மானிய விலை உணவு தானியங்களை பெற்ற வருகின்றனர். இவர்களின் எண்ணிக்கை நாட்டின் 2011 மக்கள் தொகை கணக்குப்படில் 3ல் 2 பங்கு. தற்போது 80 கோடிக்கும் அதிகமானோர், தேசிய உணவு பாதுகாப்பு சட்டத்தின் கீழ் கிலோவுக்கு ரூ.3, 2, 1 என்ற மானிய விலையில் மாதந்தோறும் உணவு தானியங்களை பெற்று வருகின்றனர்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1670547
PIB Headquarters
அரக்கோணத்தில் உள்ள ஐ.என்.எஸ். ராஜாளியில் கடற்படை பைலட்கள் பயிற்சி நிறைவு
அரக்கோணத்தில் உள்ள கடற்படை விமான நிலையமான ராஜாளியில் 93-வது ஹெலிகாப்டர் பயிற்சி நிறைவைக் குறிக்கும் அணிவகுப்பு இன்று  நடைபெற்றது. இந்த நிகழ்ச்சியில் இந்திய கடற்படை படையைச் சேர்ந்த 9 பைலட்களுக்கு பெருமைமிகு பொன் இறக்கை என்று பொருள்படும் ‘விங்ஸ் ஆப் கோல்ட்’ விருதுகள் வழங்கப்பட்டன. கடற்படை படை தமிழ்நாடு மற்றும் புதுச்சேரி பகுதியின் கொடி அதிகாரி ரியர் அட்மிரல் கே.ஜோதிஸ் குமார் வி.எஸ்.எம் இந்த விருதுகளை வழங்கினார். இந்த பைலட்கள் 9 பேரும், இந்திய கடற்படை படை விமானப் பிரிவு 561-ல் அமைந்துள்ள ஹெலிகாப்டர் பயிற்சிப் பள்ளியில் 20 வார காலம் மிகத் தீவிரமான ஹெலிகாப்டர் பறக்கும் பயிற்சி மற்றும் தரைப்பயிற்சிகளை பெற்றனர்.
பயிற்சி காலத்தில் இந்த பைலட்கள் ஹெலிகாப்டர் இயக்குவது தொடர்பான பல்வேறு சிறப்பு நுட்பங்களை கற்றறிந்தனர். இவர்களுக்கு பயணப் பாதை, இரவு நேர ஹெலிகாப்டர் செலுத்துகை, கடல்பரப்பின் மேல் செயல்பாடுகள் உள்ளிட்ட பாடங்களில் பயிற்சி அளிக்கப்பட்டது.
பயிற்சி நிறைவு அணிவகுப்புக்குப் பிறகு, அனைத்து துறைகளிலும் மிகச் சிறந்த பயிற்சி பைலட்டுக்கான ‘கேரள ஆளுனர் சுழற்கோப்பை’ லெப்டினன்ட் பிரித்திஷ் மேத்தாவுக்கு வழங்கப்பட்டது. தரவரிசையில் முதலாவதாக வந்த சப்-லெப்டினன்ட் ஷாந்தனு மிஸ்ராவுக்கு ‘கடற்படை படை கிழக்குப் பிரிவு கொடி அதிகாரி மற்றும் தலைமை தளபதி சுழற்கோப்பை’ வழங்கப்பட்டது. தரைப்பணிகளில் முதலாவதாக வந்த சப்-லெப்டினன்ட் மகேஷ்வர் ஆர்.-க்கு புத்தகப் பரிசு ஒன்று வழங்கப்பட்டது.
பயிற்சியை நிறைவு செய்த புதிய பைலட்டுகள் இந்திய கடற்படை படையின் பல்வேறு முன்னணி செயல்பாட்டு பிரிவுகளில் நியமிக்கப்படுவார்கள். இந்தப் பிரிவுகளில் அவர்கள் தேடுதல் மற்றும் மீட்புப் பணி, ஆய்வு மற்றும் உளவுப் பணி, கொள்ளையர் எதிர்ப்பு ரோந்துப் பணி ஆகிய கடமைகளில் ஈடுபடுவார்கள்.
கேப்டன் கிரிஷானு டே தலைமையில் செயல்படும் இந்திய கடற்படையின் படை விமானப் பிரிவு 561 சுமார் 50 ஆண்டு கால பாரம்பரிய மிக்க பயிற்சி மையமாகும். இந்திய கடற்படை படை, கடலோரக் காவல் படை மற்றும் நட்பு நாடுகளின் கடற்படை படை ஆகியவற்றைச் சேர்ந்த 724 பைலட்டுகளுக்கு இம் மையத்தில் பயிற்சி அளிக்கப்பட்டுள்ளது. இந்தப் பயிற்சி பள்ளி கமோடார் ஸ்ரீரங் ஜோக்லேகர் தலைமையில் இயங்கும் இந்தப் பயிற்சி பள்ளி அரக்கோணத்தில் உள்ள ஐ.என்.எஸ். ராஜாளி வளாகத்தில் அமைந்துள்ளது.
சுகாதாரம் மற்றும் குடும்ப நலத்துறை அமைச்சகம்
புதிய தொற்றுகளை விடவும் குணம் அடைவோர் எண்ணிக்கை அதிகம், 35 நாட்களாக தொடரும் போக்கு
இந்தியாவில் கடந்த ஒரு மாதத்துக்கும் மேலாக, புதிய தொற்றுகளை விடவும், புதிதாக குணம் அடைவோர் எண்ணிக்கை அதிகரித்திருக்கும் போக்கு நிலவுகிறது.
கடந்த 24 மணி நேரத்தில் புதிதாக உறுதி செய்யப்பட்ட பாதிப்புகளின் எண்ணிக்கை 50,356 ஆக இருக்கிறது. புதிதாக குணம் அடைவோரின் எண்ணிக்கை 53,920 ஆக இருக்கிறது. கடந்த ஐந்து வாரங்களாக இந்த போக்கு தொடர்ந்து வருகிறது. இப்போது சிகிச்சை பெறுபவர்களின் எண்ணிக்கை 5.16 லட்சமாக இருக்கிறது.
கடந்த ஐந்து வாரங்களாக தினமும் சிகிச்சைக்கு அனுமதிக்கப்படுவோரின் எண்ணிக்கை தொடர்ந்து குறைந்து வருகிறது. அக்டோபர் முதல் வாரத்தின் போது, ஒரு நாளைக்கு சிகிச்சைக்கு அனுமதிக்கப்படுவோரின் சராசரி எண்ணிக்கை 73,000-க்கும் அதிகமாக இருந்தது. இது இப்போது 46,000-ஆக குறைந்திருக்கிறது.
மேற்கூறிய போக்கால் தினசரி சிகிச்சை பெறுவோரின் எண்ணிக்கையில் தொடர்ச்சியான சரிவு காரணமாக இன்றைக்கு சிகிச்சை பெறுவோரின் எண்ணிக்கை 5,16,632 ஆக இருக்கிறது. மொத்த பாதிப்புகளுடன் உடன் ஒப்பிடும் போது, தற்போது சிகிச்சை பெறுவோரின் எண்ணிக்கை 6.11 % மட்டுமே.
மொத்த குணம் அடைந்தோரின் எண்ணிக்கை 78,19,886 ஆக இருக்கிறது. தேசிய குணம் அடைந்தோர் விகிதம் 92.41% ஆக இருக்கிறது. குணம் அடைந்தோர் மற்றும் சிகிச்சை பெறுவோருக்கு இடையேயான இடைவெளி இப்போது 73,03,254 ஆக இருக்கிறது. கடந்த 24 மணி நேரத்தில் 577 பேர் உயிரிழந்துள்ளனர்.
மேலும் விவரங்களுக்கு இந்த ஆங்கில செய்திக்குறிப்பை காணவும்:
https://pib.gov.in/PressReleasePage.aspx?PRID=1670914